Ivan Valentovič po tretíkrát skladá skúšku z likvidácie zdravotných poisťovní

Minister zdravotníctva SR Ivan Valentovič, sa už po tretíkrát usiluje zložiť skúšku z likvidácie súkromných zdravotných poisťovní. Tvrdí to ZZP SR v reakcii na predloženie návrhu novelizácie zákona č. 581/2004 Z. z. o zdravotných poisťovniach ministrom zdravotníctva do skráteného medzirezortného pripomienkového konania. 

„Je absurdné, že Ivan Valentovič už po tretíkrát predkladá návrh, ktorého vecné znenie zmietla zo stola legislatívna rada vlády SR a aj právni experti. Minister  nezmyselným zápasom so zdravotnými poisťovňami stráca čas, nerieši najpálčivejšie problémy a ignoruje aj hlas odbornej zdravotníckej verejnosti, ktorá prostredníctvom nedávneho vyhlásenia 23 organizácii dala  jasný signál, čo od vlády očakáva“, uviedol Igor Dorčák, prezident ZZP SR.

„Cieľom ministra je vytvoriť systém jednej poisťovne, teda systém, v ktorom pacient nebude mať možnosť výberu a lekár bude podriadený diktátu.  Okrem ideológie predkladateľov, nám nie sú známe žiadne argumenty, ktoré by hovorili v prospech opätovného zavedenia jednej poisťovne na Slovensku. Naopak, hoci súčasný pluralitný model funguje len dva roky, začínajú byť čoraz zrejmejšie jeho pozitíva. Objavujú sa prvé produkty pre poistencov, súkromné poisťovne platia poskytovateľom viac, majú najkratšie čakacie listiny, ako aj podstatne vyššiu úspešnosť výberu poistného“,  povedal Eduard Kováč, výkonný riaditeľ ZZP SR. 


V právnej analýze, ktorú vypracoval pre ZZP ústavný právnik JUDr. Prochádzka a ktorá bola zverejnená v apríli 2007 sa uvádza, že:  

„Obmedzenie rozdeľovania zisku zdravotných poisťovní

a) je v rozpore s princípom právneho štátu, garantovaným čl. 1 ods. 1 ústavy, pretože neprípustným spôsobom narúša právnu istotu zdravotných poisťovní, založenú na dôvere v platný právny stav a zhoršuje ich právne postavenie;

b) nedovolene zasahuje do ústavného práva zdravotných poisťovní vlastniť majetok garantovaného čl. 20 ods. 1 ústavy tým, že toto opatrenie obmedzuje poisťovne pri použití ich majetku bez toho, aby na takéto obmedzenie boli splnené podmienky proporcionality vyplývajúce z čl. 13 ods. 4 ústavy;

c) nedovolene zasahuje do ústavného práva zdravotných poisťovní podnikať garantovaného č. 35 ods. 1 ústavy, keďže navrhované opatrenie redukuje možnosť zdravotných poisťovní nakladať s výsledkom vykonávanej hospodárskej činnosti, pričom ani na obmedzenie tohto ústavného práva nie sú splnené podmienky proporcionality vyplývajúce z čl. 13 ods. 4 ústavy.

Uvedené opatrenia môžu mať za následok porušenie dvojstranných medzinárodných zmlúv o podpore a ochrane investícií, ktoré chránia zahraničných investorov pred podobnými zásahmi do ich investícií na území Slovenskej republiky.“
„Nesúhlasíme so skráteným medzirezortným pripomienkovým konaním, napriek tomu pripravíme svoje stanovisko a oboznámime s ním verejnosť“, dodal Igor Dorčák.
